SKRIFTLIG FORESPØRGSEL E-2448/00

af Fernando Fernández Martín (PPE-DE) til Kommissionen

(19. juli 2000)

Om: Øer

Kommissionen er i færd med at undersøge muligheden for at beskatte flybrændstof. Denne forholdsregel skal efter sigende bestå i at pålægge alle flyvninger fra fællesskabslufthavne en afgift.

Er Kommissionen sig bevidst, i hvor høj grad Den Europæiske Unions øområder er afhængige af lufttransport af den indlysende grund, at de ikke har adgang til vej- eller jernbanenettet (og for de fleste områder i den yderste periferi end ikke har mulighed for at benytte søvejen til regelmæssig passagertransport)?

Agter Kommissionen på grundlag af EF-traktatens artikel 299, stk. 2 (for områder i den yderste periferi), og artikel 158 samt erklæring nr. 30, der er knyttet som bilag til Amsterdam-traktaten, at foreslå en dispensation, der indebærer, at forbindelser til eller mellem øerne fritages for denne foranstaltning, der ellers vil forværre de problemer, som deres isolering giver anledning til?

Samlet svar afgivet på Kommissionens vegne af Frederik Bolkestein på skriftlige forespørgsler E-2448/00 og E-2468/00

(12. oktober 2000)

Kommissionen er opmærksom på situationen vedrørende lufttransport i de yderste randområder.

For øjeblikket fastsættes i henhold til Rådets direktiv 92/81/EØF af 19. oktober 1992 om harmonisering af punktafgiftsstrukturen for mineralolier(1), som afspejler Chicago-konventionen(2), en obligatorisk fritagelse for motorbrændstof til luftfartøjer, når der er tale om kommerciel flytrafik. I et forslag til Rådets direktiv om beskatning af energiprodukter(3), der erstatter direktiv 92/81/EØF, fastsættes, at medlemsstaterne kan vælge at beskatte nationale flyvninger og flyvninger mellem medlemsstaterne på grundlag af bilaterale aftaler. Endvidere foreslår Kommissionen i en nylig meddelelse(4), at medlemsstaterne intensiverer deres samarbejde inden for rammerne af den internationale organisation for civil luftfart (ICAO) med henblik på at indføre afgifter på flybrændstof og andre instrumenter med lignende virkninger. Meddelelsen drøftes for øjeblikket i Europa-Parlamentet.

Hvad angår den særlige situation i de yderste randområder, kunne eventuelle undtagelsesbestemmelser behandles af medlemsstaterne i de bilaterale aftaler under hensyntagen til de gældende fællesskabsbestemmelser, bl.a. vedrørende statsstøtte, og på baggrund af de artikler i EF-traktaten, som det ærede medlem henviser til.

(1) EFT L 316 af 31.10.1992.

(2) Chicago-konventionen fra 1944, om oprettelse af den internationale organisation for civil luftfart (ICAO), regulerer, hvorledes det brændstof, der allerede er om bord på et fly, skal beskattes. Beskatningen af brændstof, der tankes på et fly, reguleres af et stort antal bilaterale luftfarts aftaler (ASA), som er indgået mellem visse medlemsstater samt mellem medlemsstaterne og tredjelande. De indeholder sædvanligvis en bestemmelse, hvorefter både brændstof i transit og brændstof, der påtankes på de kontraherende medlemsstaters område, er fritaget fra brændstofafgift. Det er selvfølgelig muligt at genforhandle alle gældende AS med henblik på at få undtagelsen for brændstof, der leveres på de kontraherende parters område, ophævet. Dette kan imidlertid blive en langvarig og omstændelig proces. Endvidere forudsætter en ændring af beskatningen af brændstof i transit en genforhandling af de bilaterale ASA og af de relevante bestemmelser i Chicago-konventionen.

(3) EFT C 139 af 6.5.1997.

(4) Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om beskatning af motorbrændstof til fly KOM(2000) 110 endelig.